
Pendahuluan 


Pemikiran gerakan Islam Haraki adalah pemikiran yang lahir dari kefahaman Islam yang syumul. Islam yang 
syumul tidak hanya mencakup persoalan akidah, fiqah dan ibadah ritual tetapi merangkumi keseluruhan 
kehidupan manusia termasuklah aspek sosial, ekonomi, dan politik. Pemikiran ini boleh ditelusuri dari 
penulisan pemikir-pemikir seperti Imam Hassan Al-Banna, Fathi Yakan, Abul A'la Al-Maududi, Syed Qutb 
dan pemikir seangkatan dengan mereka. Kebanyakan tokoh pemikir ini menggeluti dunia Islam sesudah 
jatuhnya Khilafah Uthmaniyah dan dunia Islam dijalari penjajahan kolonial Barat. Mereka membawa 
pemikiran bahawa perlunya memartabatkan Islam semula sebagai pemegang kuasa politik. Artikel ini akan 
membuat tinjauan perihal kritikan-kritikan yang dilemparkan kepada pemikiran Islam Haraki, sumbangan 
Islam Haraki kepada umat Islam terutamanya dalam mendepani ghazwatiul fikr, serta masa depan Islam 
Haraki di era moden. 


Kritikan Terhadap Pemikiran Islam Haraki 


Walaupun pemikiran ini berakar dari konsep kesyumulan Islam yang menyentuh semua aspek hidup, aspek 
politik merupakan aspek yang sering ditonjolkan baik oleh sarjana Barat atau sarjana dunia Islam sendiri. 
Hal ini kerana sarjana Barat melihat kebangkitan politik Islam sebagai ancaman kepada sistem politik Barat 
sedia ada. Sebagai contoh, pemikir sains politik seperti Samuel Huntington menganggap kebangkitan semula 
Islam ini merupakan musuh baru bagi peradaban Barat.! Begitu juga tokoh politik seperti bekas ketua 
setiausaha Amerika Syarikat, Henry Kissinger yang menulis perihal revolusi pemikiran yang dibawa oleh 
Hassan Al-Banna melalui Ikhwan Muslimin, Kissinger mengkritik tulisan Syed Qutb didalam buku 
Milestones, beliau menulis tulisan ini sebagai pengishtiharan perang oleh Islam ke atas fahaman lain, katanya 
"a dedaration of war against the existing world order that became a foundational text of modern Islamism".? Penulisan 
Huntington dan Kissinger ini antara penyumbang kepada polisi-polisi moden Barat yang memerangi Islam. 


Kritikan terhadap aliran fikir gerakan Islam Haraki ini bukan sahaja datang dari sarjana Barat. Ia turut 
dikritik oleh sarjana Islam dan sarjana tempatan. Kritikan sarjana Islam lebih kepada perbezaan fahaman 
dan tafsiran, bukan kerana ancaman politik. Contohnya Syed Hussein Alatas ada menulis kritikan panjang 
lebar terhadap pemikiran Maududi. Bagi Alatas, slogan kembali pada Al-Qur'an Maududi itu beliau 
setujui, namun penafsirannya tidak beliau persetujui. Beliau mengkritik penafsiran dan pandangan- 
pandangan Maududi, antaranya yang melarang wanita dilantik menjadi wakil dalam badan 
perundangan dan parlimen. Juga pandangan Maududi perihal larangan menghiasi rumah dengan 
gambar. Bagi Alatas, Maududi mewakili aliran pemikiran yang kolot dan tulisan-tulisannya bersifat 
propaganda. Alatas menggolongkan bersama Maududi tokoh-tokoh lain seperti Muhammad Qutb, 
Nadvi, dan Muhammad Asad. Pada Alatas mereka semua ini adalah propagandis.” 


Sumbangan Pemikiran Islam Haraki 


Walaupun pemikiran Islam Haraki ini mendapat pelbagai kritikan dari sarjana Barat dan sarjana 
Islam sendiri, tidaklah bermakna ia tidak mempunyai sumbangan. Di sini saya ingin mengutarakan 
beberapa sumbangan yang saya kira merupakan perkara yang positif yang lahir dari pemikiran dan 
gerakan Islam Haraki. 


Pertama, oleh kerana kemunculan pemikiran ini yang hadir semasa zaman kolonial, pemikiran 
Islam Haraki mempunyai sumbangan dalam menggerakkan umat Islam untuk menentang 
penjajahan kolonial ke atas dunia Islam. Walaupun dalam sejarah, yang selalu diketengahkan adalah 
golongan nasionalis. Di Timur Tengah sebagai contoh, semasa zaman kolonial, Ikhwanul Muslimin 
merupakan pasukan tentera yang sangat efektif dalam melawan penjajahan Zionis ke atas Palestin 
pada tahun 1948. Hal ini dirakam dan diiktiraf oleh sejarawan Israel sendiri seperti Ilan Pappe." 


Begitu juga dalam sejarah tempatan, yang selalu diketengahkan adalah golongan nasionalis kanan 
yang berjuang menuntut kemerdekaan. Namun menurut sejarawan tempatan seperti Azmi Arifin, 
yang memperjuangkan kemerdekaan Tanah Melayu adalah kebanyakannya golongan agama kiri. 
Namun pengaruh dan sumbangan mereka tidak ditonjolkan dalam silibus sejarah arus perdana 
disebabkan faktor politik semasa.” 


Kedua, sumbangan pemikiran Islam Haraki adalah seruan penyatuan umat. Pemikiran ini telah 
mengajak umat bersatu untuk melaksanakan matlamat yang lebih besar dan berlapang dada 
terhadap perkara-perkara yang berbentuk &hilafiyah dalam agama. Umat diberi matlamat yang lebih 
besar dari hanya bergaduh sesama mereka perihal perbezaan pandangan dalam fiqah dan ibadah. 
Ini merupakan sumbangan yang penting bagi menyelamatkan tenaga umat dari dihabiskan dalam 
perkara-perkara remeh temeh dan memfokuskan tenaga mereka pada misi yang lebih besar. 


Ketiga adalah sumbangan Islam Haraki dalam menyemai semula identiti Islam dalam masyarakat. 
Antara produk kolonialisme adalah lahirnya golongan elit terpelajar yang kulit dan wajahnya 
berbentuk tempatan, namun pemikiran dan hatinya sudah terpaut dan terpesona dengan nilai-nilai 
Barat. Segala yang datang dari Barat dianggap moden manakala nilai tempatan dianggap kolot dan 
mundur. Gerakan Islam Haraki tidak hanya beretorik tetapi mereka masuk dan berkerja dalam 
masyarakat, mereka membina institusi pendidikan, perniagaan, dan persatuan untuk 
memperlihatkan pemikiran Islam mereka dalam bentuk praktik. Hasilnya adalah masyarakat yang 
cenderung pada Islam dan juga lahirnya identiti Islam dalam masyarakat. Hal ini penting kerana 
sebenarnya umat ini boleh menjadi moden tanpa perlu menjadi Barat. 


Sumbangan Dalam Melawan Serangan Pemikiran 


Selepas surutnya penjajahan-penjajahan kolonial di kebanyakan negara-negara termasuk di negara- 
negara Islam. Bentuk serangan tidak lagi disusun dalam bentuk fizikal, tetapi dalam bentuk 
pemikiran. Serangan pemikiran inilah yang cuba dijawab oleh banyak tokoh-tokoh pemikir Islam 
moden termasuklah pemikir dalam kalangan Islam Haraki. Serangan pemikiran ini juga sering 
disebut sebagai perang pemikiran (ghazwaiu! fikr). Walaupun ada bentuk-bentuk pemikiran yang 
boleh kita katakan pemikiran moden, namun banyak juga bentuk pemikiran yang sebenarnya 
merupakan pemikiran lama yang diberi nafas moden. Contohnya pemikiran logik, falsafah, dan 
rasional yang menolak wahyu sudah diperbahaskan oleh pemikir silam seperti Imam Ghazali dan 
Rumi.” 


Antara gerakan pemikiran moden yang menyerang pemikiran Islam adalah gerakan ateis baharu 
ataupun disebut sebagai The New Atheist. Gerakan ini dipelopori oleh cendiakawan dan pemikir 


seperti Richard Dawkins, Christopher Hitchens dan Sam Harris. Gerakan ini menggalakkan 
pemikiran ateis yang lebih militan dan agresif terhadap agama. Walaupun mereka menggunakan 
hujah-hujah intelektual, ada juga pemikir yang merasakan bahawa golongan ini hanya 
menggunakan hujah-hujah intelektual bagi mengaburi sikap Islamophobik sebenar mereka. Hal ini 
boleh dilihat dari sokongan mereka terhadap polisi-polisi zalim seperti penjajahan Palestin dan 
penjajahan ke atas Iraq." 


Hakikatnya Islam tidak menolak falsafah, sains ataupun logik akal. Malah ayat-ayat Al-Qur'an 
penuh dengan seruan untuk manusia menggunakan akal dan berfikir. Syed Hussein Alatas 
menyebutkan bahawa ayat-ayat Al-Qur'an perihal alam itu lebih banyak dari ayat-ayat perihal 
hukum ibadah, ini menunjukkan bahawa Islam memandang berat pada keperluan untuk kita 
melihat, memahami, dan mengkaji alam. Kajian perihal alam inilah yang dikatakan sebagai sains. 
Mana mungkin Islam menolak sains sedangkan dalam Al-Qur'an penuh dengan ayat-ayat yang 
menyuruh manusia berfikir, mengkaji alam — dalam kata lain, boleh juga kita katakan bahawa Islam 
menyuruh umatnya menjadi saintis. 


Namun Islam juga menegaskan bahawa akal manusia dalam memahami sains dan alam ini terbatas. 
Ada perkara yang tidak mampu dijawab oleh sains. Sains mungkin boleh menjawab soal bagaimana 
manusia itu hidup dan berfungsi, tetapi sains tidak dapat menjawab persoalan mengapa manusia 
itu wujud? Apakah tujuan kehidupan? Soalan-soalan ini berada diluar batasan sains, oleh itu Islam 
datang dengan membawakan panduan wahyu. 


Hari ini kita melihat banyak pemikiran-pemikiran baharu yang lebih moden yang menjalari umat. 
Untuk membincangkan kesemuanya memerlukan masa yang lama dan ruang yang panjang. Oleh 
itu, kita akan mengambil beberapa contoh sahaja untuk dibincangkan. Dalam kita mengamati 
pemikiran-pemikiran moden yang ada, kita haruslah sedar bahawa bukan semuanya bersifat buruk 
dan bertentangan dengan Islam. Inilah kaedah yang ditunjukkan oleh Imam Hassan Al-Banna 
dalam pemikiran beliau, beliau menggunakan kaedah pemurnian dan mendefinisikan semula 
sesuatu konsep agar ia bersesuaian dengan Islam. Contohnya dalam membahaskan pemikiran 
nasionalisme, beliau berkata: 


“Tika nasionalis yang dimaksudkan oleh mereka yang berbangga dengan semangat nasionalisme ialah generasi 
bari ini yang perlu menurut jejak generasi silam dalam membina bidup gemilang, cemerlang, dihormati, 
berkeyakinan tinggi lalu menjadikan mereka (generasi dahulu) sebagai contoh yang baik, dan jika nasionalisme 
yang dimaksudkan ialah kegemilangan seorang bapa menjadi kebanggaan seorang anak lalu menjadi pembakar 
semangat dan perangsang kepadanya (anak). Jika ini yang dimaksudkan, maka ia adalah suatu tujuan yang 
baik yang disokong dan digalakkan.” 


Dalam masa yang sama, Imam Hasan Al-Banna menjelaskan pemikiran-pemikiran nasionalisme 
yang ditolaknya. Beliau menyambung: 


“Namun, jika apa yang dimaksudkan dengan nasionalisme ialah menghidupkan kembali budaya jahiliyyah yang 
telah pupus. Mewujudkan semula sejarah yang telah lenyap dengan mengenepikan tamadun baik yang telah 
bertapak kukuh. Membuang semua yang ada kaitan dengan Islam semata-mata kerana semangat nasionalisme 
dan semangat kebangsaan sepertimana yang dilakukan oleh sesetengah negara yang fanatik, sehingga ke tahap 
menghancurkan semua imej Islam dan Arab (bangsa setempat), termasuklah mengubah nama, buruf dan istilah 
yang digunakan dan menghidupkan semula budaya jahiliyyah yang telah sekian lama pupus, jika inilah 
nasionalisme yang dimaksudkan, maka nasionalisme seperti ini tidak betul dan membawa kesan yang amat 
buruk.” * 


Melalui kaedah Imam Hassan Al-Banna ini, kita dapat fahami bahawa dalam setiap pemikiran, baik 
yang kuno atau moden, yang lama atau baharu, terdapat perkara baik yang boleh kita ambil, dan 
perkara buruk yang mesti kita tinggalkan. Hal yang sama ditekankan oleh Syed Hussein Alatas 
dalam bukunya akan keperluan umat ini mempelajari “ilmu ubat dan juga ilmu racun”. 


Hari ini kita terdedah dengan pemikiran yang mengangkat kebebasan misalnya, yang sering 
diungkapkan sebagai liberalisme. Islam sendiri mengiktiraf nilai kebebasan sebagai satu nilai 
penting bagi manusia. Contohnya bagaimana Rasulullah didatangkan untuk menghapuskan 
perhambaan sesama makhluk dan mengubah perkara ini kepada perhambaan hanya kepada Tuhan 
yang satu. Islam menggalakkan pembebasan hamba semasa zaman perhambaan. Islam 
membenarkan umatnya memerangi kezaliman dan penjajahan. Dalam hal ini kita boleh katakan 
bahawa Islam juga mempunyai nilai-nilai liberal (kebebasan) dalam ajarannya. 


Namun kebebasan dalam Islam bukanlah satu kebebasan yang mutlak. Manusia sentiasa dipagari 
moral, hukum syariat, dan ketentuan wahyu ilahi. Sebenarnya manusia itu memang tidak akan 
boleh hidup dalam satu suasana kebebasan yang mutlak. Pasti akan ada peraturan yang mengikat 
manusia untuk mereka hidup bersama. Jika tiadanya satu peraturan, manusia tidak mampu wujud 
dalam bentuk masyarakat dan bentuk-bentuk sosial yang lain. Perlu ada persetujuan tentang 
bagaimana untuk mengatur kehidupan — inilah asas untuk pembentukan mana-mana fabrik sosial. 
Dalam mana-mana masyarakat pun, hatta dalam negara yang paling liberal hari ini, ada perkara 
yang tidak boleh kita lakukan kerana bertentangan dengan peraturan dan undang-undang. 
Ketiadaan kebebasan mutlak ini diakui oleh ahli falsafah, contohnya Jean-Jacques Rousseau 
menulis bahawa: 


"Man was born free, and he is everywbhere in chains.""” 


Begitu juga hak sama rata. Islam memperkenalkan idea bahawa semua manusia haruslah dihukum 
secara sama menurut satu undang-undang. Pembinaan kerajaan Islam pertama di Madinah 
merupakan pembentukan sebuah masyarakat yang egalitarian.'* 

Kaedah Imam Hassan Al-Banna, dengan pendefinisian semula, menilai sesuatu pemikiran dalam 
bentuk pecahan-pecahan ideanya, boleh diaplikasikan dalam semua bentuk pemikiran moden. Di 
sini datangnya keperluan para intelektual muslim untuk mengkaji pemikiran-pemikiran yang ada 
serta mencerakinkan mana idea yang bertentangan dengan Islam dan mana yang bersesuaian 
dengan Islam. Dalam ekonomi misalnya, idea pemilikan harta dalam sistem kapitalis tidak ditolak 
Islam, maksudnya ada cerakinan idea dalam kapitalisme itu yang boleh kita terima. Begitu juga 
dalam pemikiran sosialisme misalnya, idea perihal hak pekerja, keadilan sosial, itu tidak mempunyai 
percanggahan dengan Islam. Oleh itu tiada masalah kita untuk menerimanya. 


Jadi ini adalah sumbangan pemikiran gerakan Islam Haraki dalam mengharmonikan pemikiran 
umat dan menangkis ghazwatu! fikr. Kita tidak boleh menolak semua pemikiran moden, jika kita 
melakukan sedemikian, ia akan mengakibatkan umat menjadi mundur. Kita juga tidak boleh 
menerima kesemuanya hingga umat ini tiada jati diri, tiada identiti, dan tiada kekuatan rohani. Maka 
Imam Hassan Al-Banna datang dengan membawa pemikiran yang seimbang, dengan aliran fikir 
ini umat Islam boleh berubah menjadi umat Islam yang moden tanpa perlu menjadi western. 


Masa Depan Pemikiran Islam Haraki 


Masa depan mana-mana pemikiran atau gerakan bergantung kepada sambutan generasi seterusnya 
kepada pemikiran dan gerakan tersebut. Jika ia mampu melahirkan barisan pelapis muda baharu 
yang dapat menyambung kesinambungannya juga keharmoniannya dengan suasana baharu, maka 


ia akan terus kekal relevan. Jika tidak, ia akan menjadi satu helaian dalam mukasurat sejarah. Oleh 
sebab itu saya pernah menulis sebuah artikel yang membincangkan fenomena pupusnya kaum 
muda dalam gerakan Islam Haraki agar persoalan masa depan ini dilihat dengan serius." 


Pada hari ini, gerakan Islam Haraki telah memasuki fasa generasi kedua dan ketiga. Fasa di mana 
generasinya kini berada dalam suasana yang berbeza, di kebanyakan negara, termasuk negara kita 
Malaysia, kita kini bukan lagi berada dalam era kolonial tetapi fasa pasca-kolonial. Oleh itu, banyak 
pemikiran-pemikiran dan slogan-slogan perlu difikir semula dan dibuat pembaharuan. Jika tidak, 
generasi baharu tidak dapat merasakan bahawa pemikiran ini merupakan pemikiran yang ingin 
menyelesaikan masalah yang ada pada zamannya. Ia akan kelihatan lebih kepada retorik berbanding 
solusi yang praktikal. 


Kesimpulan 


Hasil dari tinjauan kita, dapatlah kita fahami bahawa pemikiran Islam Haraki ini mendapat kritikan 
dan tentangan dari Barat kerana ia mempunyai unsur politik hasil dari kefahaman konsep 
kesyumulan Islam. Para pendokong Barat tentunya tidak mahu dominasi dan hegemoni kuasa 
politik mereka dicabar oleh orang lain. Sementara itu, ia juga dikritik oleh sebahagian sarjana Islam 
sendiri yang mempunyai fahaman dan tafsiran yang berbeza terhadap konsep-konsep agama. 
Namun, pemikiran Islam Haraki tetap mempunyai sumbangan dalam melawan kuasa kolonial yang 
menjajah dunia Islam, menyatukan umat dengan solidariti Ukhuwah Islamiyah, dan penyegaran 
semula identiti Islam dalam pemikiran dan jiwa umat. Masa depan pemikiran Islam Haraki ini 
bergantung kepada kebolehannya dalam melahirkan pendokong-pendokong baharu dari generasi 
muda. Untuk itu berlaku, pemikiran Islam Haraki perlulah terbuka dengan proses penyegaran dan 
pemurnian. 

